### NN 76/2024 (26.6.2024.), Presuda Visokog upravnog suda Republike Hrvatske poslovni broj: Usoz-63/2023-7 od 27. svibnja 2024.

VISOKI UPRAVNI SUD REPUBLIKE HRVATSKE

1311

PRESUDA

Visoki upravni sud Republike Hrvatske u vijeću sastavljenom od sutkinja toga suda Jelene Rajić, predsjednice vijeća, Ljiljane Karlovčan-Đurović, Gordane Marušić-Babić, Radmile Bolanča Vuković i Snježane Horvat Paliska članica vijeća, uz sudjelovanje više sudske savjetnice Ane Matacin, zapisničarke, u postupku ocjene zakonitosti općeg akta pokrenutom u povodu obavijesti M. K. iz J., D., kojeg zastupa opunomoćenik H. M., odvjetnik u R., na sjednici vijeća održanoj 27. svibnja 2024.

presudio je

Ukida se Odluka Općinskog vijeća Općine Jelenje o ukidanju statusa javnog dobra u općoj upotrebi na dijelu nerazvrstane ceste broj NC 0087, klasa: 024-02/22-01/10, urbroj: 2170-20-01-22-7, od 15. studenoga 2022. (»Službene novine Općine Jelenje« broj: 50/22).

Obrazloženje

1. Podnositelj je podnio obavijest o nezakonitosti tri akta Općine J.

2. Budući da se jednim podneskom osporavaju tri akta, Sud je razdvojio predmete te se o zakonitosti svakog osporenog akta odlučuje u zasebnom postupku.

3. Predmet ovog upravnog spora ocjena je zakonitosti Odluke Općinskog vijeća Općine Jelenje o ukidanju statusa javnog dobra u općoj upotrebi na dijelu nerazvrstane ceste broj NC 0087, klasa: 024-02/22-01/10, urbroj: 2170-20-01-22-7, od 15. studenoga 2022. (dalje u tekstu: Odluka).

4. Podnositelj zahtjeva navodi da Odlukom povrijeđen članak 103. Zakona o cestama (»Narodne novine« br. 84/11., 22/13., 54/13., 148/13., 92/14., 110/19., 144/21., 114/22., 114/22., u daljnjem tekstu ZC) i odredba članka 11. Zakona o pravu na pristup informacijama (»Narodne novine« br. 25/13., 85/15., 69/22., za daljnjem tekstu ZPPI). Navodi da je Odluka donesena na prijedlog općinskog načelnika, a da tekst prijedloga nije bio uopće potkrijepljen niti jednim dokazom iz kojeg bi se bez dvojbe utvrdilo potpuno i točno činjenično stanje, odnosno da je prestala upotreba dijela nekretnine oznake k.č.br. 4290, NERAZVRSTANA CESTA NC 0087, površine 2961 m², upisana u z. k. ul. 2487, k.o. D. (u daljnjem tekstu k.č.br. 4290, k.o. D.) kao nerazvrstane ceste.

4.1. Uvidom u digitalni ortofoto snimak (dalje DOF) iz 1968. godine proizlazi da je k.č.br. 4290, k.o. D. na južnom dijelu u cijeloj vodoravnoj dužini bila formirana kao poljski put koji se spaja na današnju županijsku cestu 5055 (naziva D. b.), a na sjevernom dijelu se isto vide počeci formiranja okomitog poljskog puta. Uvidom u digitalni ortofoto snimak iz 2020. godine i neslužbeni izvod iz katastarskog plana proizlazi da je 2020. godine k.č.br. 4290, k.o. D. bila u cijeloj svojoj dužini nerazvrstana cesta, a koja je nastala od poljskih puteva koji su postojali prije više od 50 godina. Usporedbom Prijedloga općinskog načelnika u odnosu na prikazane činjenice proizlazi da je Odluka nezakonita obzirom da prijedlog na temelju kojeg je donijeta nije potkrijepljen niti jednim dokazom iz kojeg bi proizašlo da je Vijeće steklo valjanu pravnu osnovu za ukidanje statusa javnog dobra u općoj upotrebi nad nekretninom oznake k.č.br. 4290, k.o. D., odnosno da se dio nerazvrstane ceste prestao trajno koristiti. Ističe da javno savjetovanje u svezi s donošenjem Odluke o ukidanju statusa javnog dobra nad nekretninom oznake k.č.br. 4290, k.o. D. nije nikada provedeno. Predlaže poništiti Odluku.

5. Odgovarajućom primjenom članka 32. Zakona o upravnim sporovima (Narodne novine, 20/10., 143/12., 152/14., 94/16. i 29/17. – dalje: ZUS), Sud je pozvao donositelja Odluke da se očituje o zahtjevu.

6. Donositelj, po predsjednici vijeća, je dostavio očitovanje (Usoz-17/2024) u kojem navodi da je obavijest prvenstveno nepravovremena, a da je Općinsko vijeće Odluku donijelo na način da je izvršeno usklađenje s mišljenjem i uputom Ministarstva prostornog uređenja, graditeljstva i državne imovine. Smatra da je Odluka zakonita i u formalnom i materijalnom smislu. U ovlasti jedinice lokalne samouprave proizlazi promjena ili ukidanje statusa općeg dobra te usklađivanje sa prostornim planovima. Niti jednoj jedinici lokalne samouprave nije u interesu da s nekretninama raspolaže na način koji bi ugrozio njihovu namjenu. Poziva se na odredbe članka 103. Zakon o cestama (Narodne novine, 84/11., 18/13., 22/13., 54/13., 148/13., 92/14. i 110/19. – dalje: ZC), članak 35. Zakona o lokalnoj i područnoj (regionalnoj) samoupravi (Narodne novine, 33/01., 60/01., 129/05.,109/07., 125/08., 36/09., 150/11., 144/12., 19/13., 137/15., 123/17., 98/19. i 144/20. – dalje: ZLP(R)S) te članak 134. stavak 1. Ustava Republike Hrvatske. Osnovanost ukidanja statusa javnog dobra proizlazi iz činjenice da je Općina J. osigurala pristup svim vlasnicima i korisnicima nekretnina koji imaju izlaz na dio puta u odnosu na koji se ukida status javnog dobra. Predlaže odbaciti odnosno odbiti prijedlog.

7. Zahtjev je osnovan.

8. Sukladno odredbi članka 83. stavka 2. Zakona o upravnim sporovima (Narodne novine, 20/10., 143/12., 152/14., 94/16., 29/17. i 110/21. – dalje: ZUS), postupak ocjene zakonitosti općeg akta Visoki upravni sud može pokrenuti po službenoj dužnosti pa je Sud postupajući po obavijesti građana, utvrdio da je u postupku donošenja općeg akta učinjen propust zbog kojeg je pokrenuo postupak ocjene zakonitosti Odluke po službenoj dužnosti i Odluku ocijenio nezakonitom ne ulazeći u njezin sadržaj.

9. Odluka je donesena pozivom na odredbu članka 103. stavaka 1., 2. i 3. Zakona o cestama, članka 62. Zakona o komunalnom gospodarstvu (»Narodne novine«, 68/18., 110/18. i 32/20 – dalje: ZKG) i članka 18. Statuta Općine Jelenje (Službeni novine Primorsko goranske županije 33/09., 13/13., 6/16., 17/17. i Službene novine Općine Jelenje broj 5/18., 11/18., 29/20.).

9.1. Odredba članka 103. stavka 2. ZC-a kao i odredba članka 62. stavka 1. ZKG-a ovlašćuje predstavničko tijelo jedinice lokalne samouprave na donošenje odluke o proglašenju komunalne infrastrukture javnim dobrom u općoj uporabi i odluku o ukidanju statusa javnog dobra u općoj uporabi komunalne infrastrukture.

10. Donošenje odluke o ukidanju statusa javnog dobra u općoj uporabi, ali i svakog drugog općeg akta kojim se reguliraju pitanja od interesa za jedinicu lokalne samouprave, građane i pravne osobe, nije izuzeto od obveze propisane člankom 11. Zakona o pravu na pristup informacijama (»Narodne novine«, broj 25/13., 85/15. – dalje: ZPPI).

10.1. Naime, na temelju odredbe članka 11. stavka 3. ZPPI-a tijela javne vlasti (između ostalih tijela jedinica lokalne samouprave) dužna su provesti savjetovanje s javnošću u pravilu u trajanju od 30 dana. Savjetovanje s javnošću tijela jedinice lokalne i područne (regionalne) samouprave provede preko internetske stranice ili preko središnjeg državnog internetskog portala za savjetovanje s javnošću, objavom nacrta općeg akta odnosno drugog dokumenta, s obrazloženjem razloga i ciljeva koji se žele postići donošenjem akta ili drugog dokumenta te pozivom javnosti da dostavi svoje prijedloge i mišljenja. Po isteku roka za dostavu mišljenja i prijedloga izrađuje se i objavljuje na internetskoj stranici izvješće o savjetovanju s javnošću, koje sadrži zaprimljene prijedloge i primjedbe te očitovanja s razlozima za neprihvaćanje pojedinih prijedloga i primjedbi. Izvješ­će o savjetovanju s javnošću nositelj izrade nacrta obvezno dostavlja tijelu koje usvaja ili donosi opći akt ili dokument.

11. Prema tome, za informiranje javnosti nije dostatno objaviti već doneseni opći akt, nego je u postupku njegovog donošenja potrebno provesti propisani postupak savjetovanja s javnosti.

12. S obzirom na to da donošenju Odluke nije prethodio postupak savjetovanja, odluka nije donesena sukladno zakonu te ju je trebalo ukinuti.

12.1. Napominje se da ovaj Sud ne dovodi u pitanje pravo i ovlaštenje nadležnog tijela jedinice lokalne i područne samouprave da u svom samoupravnom djelokrugu donosi odluke i druge opće akte kojima, između ostalog, odluku o ukidanju statusa javnog dobra u općoj uporabi međutim, donositelj općeg akta dužan je pridržavati se zakonom propisanog postupka za donošenje odluka iz svoje nadležnosti, čime se osiguravaju formalni uvjeti za zakonitost njegovog postupanja i donesene odluke.

13. Slijedom izloženog, na temelju odredbe članka 86. stavka 3. ZUS-a, presuđeno je kao u izreci.

14. Odluka prestaje važiti danom objave ove presude u »Narodnim novinama« (članak 86. stavak 4. ZUS-a).

Poslovni broj: Usoz-63/2023-7
 Zagreb, 27. svibnja 2024.

Predsjednica vijeća
 Jelena Rajić, v. r.